পরিশেষে ভুজকে বিদায় জানিয়ে আমরা পাড়ি দেব লিটল রণের পথে। তবে আগ্রহীরা তার আগে ভুজ থেকে প্রায় আড়াইশো কিমি দূরের হরপ্পা সভ্যতার পঞ্চম বৃহত্তম নগরী ধোলাভিরার ধ্বংসাবশেষটিও ঘুরে নিতে পারেন। পোড়া ইটের বদলে সেখানে আবার বাড়িঘর তৈরি হয়েছিল পাথর দিয়ে। যাই হোক, এই পথেই ভুজের উপকণ্ঠে ভুজোড়ি, আজরখপুর গ্রামগুলিও দেখে নেওয়া যায়। তার মধ্যে ভুজোড়ি গ্রামের হাতেবোনা তাঁতের কাপড় ও রাবারি সম্প্রদায়ের আয়না বসানো সূচিশিল্প এবং আজরখপুরের মুসলিম ক্ষত্রিদের প্রাকৃতিক রঙে অলঙ্কৃত আজরখ শৈলীর হ্যান্ড ব্লক প্রিন্টিং বিশেষ উল্লেখের দাবি রাখে।